Ο Υπουργός Οικονομικών των ΗΠΑ στην Αθήνα
«οι συνεχιζόμενες μεταρρυθμίσεις θα βάλουν τα θεμέλια για διαρκή ανάπτυξη», δήλωσε ο Τζακ Λιού
Ως θετικό προμήνυμα και καλό οιωνό για την επιτυχή κατάληξη της επικείμενης επίσκεψης του πρωθυπουργού κ. Αντώνη Σαμαρά στο Λευκό Οίκο, εκτιμά η ελληνική κυβέρνηση το θερμό κλίμα που επικράτησε κατά τις επαφές που είχε στην Αθήνα ο Αμερικανός Υπουργός Οικονομικών κ. Τζάκ Λιού. «Η Ελλάδα», τόνισε στις δηλώσεις του ο κ. Λιού, «έκανε μια από τις σκληρότερες πορείες προς την ανάκαμψη τα τελευταία χρόνια. Παρακολουθούμε από πολύ κοντά τις εξελίξεις εδώ και γνωρίζουμε πως η Ελλάδα πέρασε μια πολύ δύσκολη περίοδο προσαρμογής και μεταρρυθμίσεων. Αναγνωρίζουμε τις δύσκολες αποφάσεις και τις κοινές θυσίες των τελευταίων χρόνων, όπως και τις προκλήσεις που παραμένουν». «Οι συνεχιζόμενες μεταρρυθμίσεις θα βάλουν τα θεμέλια για διαρκή ανάπτυξη», είπε ο Αμερικανός Υπουργός, προσθέτοντας ότι «τα επιτεύγματα δεν πρέπει να αφεθούν ημιτελή, αλλά να συνοδευτούν με σκληρή δουλειά, προς την κατεύθυνση της βιώσιμης ανάπτυξης». Ο Έλληνας Πρωθυπουργός εξέφρασε τη χαρά του για το ότι υποδέχτηκε τον Αμερικανό Υπουργό στην Αθήνα, «τον τόπο που», όπως είπε, «γεννήθηκε η δημοκρατία, κάτω από την Ακρόπολη που συμβολίζει τον αγώνα των ανθρώπων να απελευθερωθούν από το φόβο και την τυραννία για να πετύχουν την αρμονία στις σχέσεις τους και την ευημερία στις ζωές τους». Όπως σημείωσε ο κ. Σαμαράς «η συζήτηση των δύο πολιτικών επικεντρώθηκε στην οικονομική ανάπτυξη και τη σταθερότητα της οικονομίας». Επίσης, ο κ. Σαμαράς τόνισε ότι «η σταθερότητα αυτή είναι που θα βελτιώσει την ανταγωνιστικότητα και θα οδηγήσει τη χώρα μας στη δημιουργία νέων θέσεων εργασίας». Επίθεση στην κυβέρνηση με αφορμή την επίσκεψη του αμερικανού υπουργού Οικονομικών Τζάκ Λιού στην Αθήνα εξαπέλυσε ο ΣΥΡΙΖΑ. «Ότι μανδύα και να επιχειρήσει να φορέσει η κυβέρνηση στην επίσκεψη του Υπουργού Οικονομικών των ΗΠΑ, Τζάκ Λιού, προκειμένου να οικοδομήσει ένα νέο “success story”, δεν μπορεί να καλύψει την σκοτεινή πραγματικότητα που δημιουργεί καθημερινά η πολιτική λιτότητας που έχει επιλέξει: 1.5 εκατομμύριο άνεργοι, βαθιά ύφεση για έκτο χρόνο που θα συνεχιστεί και του χρόνου, μη βιώσιμο χρέος» αναφέρει η βουλευτής του ΣΥΡΙΖΑ, Ρένα Δούρου. Από τη πλευρά της η ΔΗΜΑΡ σε ανακοίνωση της αναφέρει ότι «στους επισκέπτες εκπροσώπους των κυβερνήσεων των ισχυρών χωρών η κυβέρνηση, αντί να παρουσιάζει μια μη ρεαλιστική υπεραισιοδοξία για τα αποτελέσματα της οικονομικής πολιτικής, οφείλει να κρούσει τον κώδωνα του κινδύνου που δημιουργεί η παράταση της πολιτικής λιτότητας και να ζητήσει ουσιαστικές αλλαγές στο πρόγραμμα δημοσιονομικής προσαρμογής».